| Bombingen av Frampol |
| --- |
| Konflikt: invasjonen av Polen |
| 

|  |  |
| --- | --- |
| Dato | 11.–13. september 1939 |
| Sted | Frampol50°40'25"N 22°40'5"Ø |

 |
| Stridende parter |
| Tyskland | Polen |
| Enheter involvert |
| Fliegerführer z.b.V. |

**Bombingen av Frampol** fant sted under den tyske invasjonen av Polen i 1939. Den 13. september ble byen Frampol i regionen Lille-Polen med et folketall på 4 000 bombet av tyske bombefly fra Luftwaffes 8. luftkorps under general Wolfram Freiherr von Richthofen. Byen hadde intet av militær verdi, og bombingen ble sett på som øvelser til fremtidige oppdrag.

Bombardementet
--------------

Ifølge den polske journalist Pawel Puzio og historikeren Ryszard Jasinski var ingen polske militære styrker stasjonert i Frampol, og byen hadde ingen militære installasjoner. Luftwaffe valgte sannsynligvis Frampol for eksperimentell bombing siden byen hadde en stor markedsplass, og gatenettet fulgte et klart rutemønster, slik at det hele utgjorde en tydelig blink, og det var dessuten intet luftvern ved Frampol. I boken *Augen am Himmel* (1968) skrev den tyske forfatter Wolfgang Schreyer følgende: «Frampol ble valgt som et prøveobjekt, fordi bombefly som øvelesbombet og fløy i lav høyde, ikke ble utsatt for luftvernskyts. Det sentralt plasserte rådhuset var også et ideelt orienteringspunkt for mannskapene. Vi så etter mulighet for navigasjon etter tydelige landemerker, og også størrelsen på landsbyen, som garanterte at bombene uansett falt på Frampol. På den ene siden ville det gjøre forsøket enklere, på den annen side ville det bekrefte hvor effektive bombene var.»

Den britiske historikeren Norman Davies skriver i *Europa i krig : 1939–1945 : Ingen enkel seier*:

> Frampol ble valgt, dels fordi byen var fullstendig forsvarsløs og dels fordi det barokke gatenettet dannet et perfekt geometrisk mønster for beregninger og målinger.
> 
> 
> Davies, 2008, s. 313
> 
> 

Det første tyske rekognoseringsfly dukket opp over Frampol den 9. september 1939 for å ta oversiktsbilder, og igjen den 11. og 12. september da byen ble bombet. Disse første angrepene forvoldte ingen særlig skade, men det følgende den 13. september ødela byen fullstendig. Ifølge Davies slapp 125 bombefly 700 tonn eksplosiver under bombeangrepet, som pågikk i flere timer. Dessuten øvet tyske jagerfly bestrykningsteknikker mot flyktningene som forsøkte å komme seg unna byen.

Etter bombingen
---------------

Noen dager etter bombingen, den 18. september, dukket et tysk rekognoseringsfly opp over Frampol og tok fotografier av ødeleggelsene.

Ifølge Davies mistet Frampol 90 % av sin bygningsmasse, og 50 % av befolkningen ble ofre. Bare to gater gikk helt klar, og noen hus helt i utkanten.

I litteraturen
--------------

Bombingen av Frampol spiller en viktig rolle i novellen *The Little Shoemakers* av Isaac Bashevis Singer. Isaac Bashevis Singer skrev også *The Tale of Three Wishes* der kunstneren Irene Lieblich illustrerte markedsplassen i Frampol ut fra egne minner fra Frampol.

Referanser
----------

1. ↑  Paweł Puzio: *Żywy poligon Luftwaffe*, "Dziennik Wschodni", 5 września 2009
2. ↑  «Jak bombardowano Frampol > Newsroom - Roztocze Online - informacje regionalne - Zamość, Biłgoraj, Hrubieszów, Lubaczów, Tomaszów Lubelski, Lubaczów - Roztocze OnLine». *www.roztocze.net*. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 7. august 2019.  «Arkivert kopi». Arkivert fra originalen 23. november 2015. Besøkt 7. august 2019.
3. ↑  Dariusz Tyminski and Grzegorz Slizewski, "13 September 1939, the town of Frampol" in the Poland 1939 - The Diary of Luftwaffe Atrocities. Arkivert 8. august 2014 hos Wayback Machine. Arkivert 2014-08-08 hos Wayback Machine
4. ↑  Schreyer, Wolfgang: *Die Piratenchronik. Augen am Himmel: Eine Piratenchronik 1968*, mai 2018
5. 1 2  Norman Davies (26. august 2008). *No Simple Victory: World War II in Europe, 1939–1945*. Penguin Publishing Group. s. 262. ISBN 978-1-4406-5112-0.
6. ↑  "Frampol" - Encyclopedia of Jewish Communities in Poland, Volume VII
7. ↑  *A Tale of Three Wishes* av Isaac Bashevis Singer, illustratert av Irene Lieblich

Litteratur
----------

* Mieczysław Cieplewicz, Eugeniusz Kozłowski; m.fl. (1979). *Wojna obronna Polski 1939* **(polsk)**. Warsaw, Wydawnictwo MON. ISBN 83-11-06314-1.
* Davies, Norman: *Europa i krig : 1939-1945 : ingen enkel seier*, Gyldendal, 2008, ISBN 978-82-05-38330-2